b'\n_START_ARTICLE_\nEllen Andrea Wang\n_START_SECTION_\nKarriere\n_START_PARAGRAPH_\nWang er datter av jazzmusiker \xc3\x98ystein Wang og vokste opp i en musikalsk familie i S\xc3\xb8ndre Land. Hun startet med \xc3\xa5 spille klassisk fiolin hos Rolf B\xc3\xa6kkelund, men gikk over til kontrabass da hun ble 16 \xc3\xa5r. Hun er utdannet ved Norges musikkh\xc3\xb8gskole med master i ut\xc3\xb8vende/improvisasjon, der hun studerte hos Bj\xc3\xb8rn Kjellemyr. _NEWLINE_I 2009 startet hun bandet Pixel, som har h\xc3\xb8stet str\xc3\xa5lende kritikker i b\xc3\xa5de inn- og utland, og som har vunnet UK Music Video Awards for musikkvideoen og komposisjonen \xc2\xabCall Me\xc2\xbb som er skrevet av Wang. Fra 2010-2012 var Wang fast medlem i Dag Arnesens Norwegian Song-trio, som i tillegg bestod av Dag Arnesen p\xc3\xa5 piano og P\xc3\xa5l Thowsen p\xc3\xa5 trommer. De spilte inn Norwegian Songs 3. I 2013 startet Wang et nytt band i eget navn og slapp debutalbumet Diving med Erland Dahlen p\xc3\xa5 trommer og Andreas Ulvo p\xc3\xa5 tangenter, i 2014. Wang mottok stor internasjonal oppmerksomhet rundt sin f\xc3\xb8rste utgivelse i eget navn og ble etter kort tid utropt til \xc2\xabOne of the five best young female jazz musicians\xc2\xbb av The Guardian. Wang startet \xc3\xa5 turnere med den internasjonalt anerkjente trommeslager og komponist Manu Katch\xc3\xa9 i 2015. V\xc3\xa5ren 2016 spilte hun med Sting p\xc3\xa5 Olympia i Paris. I 2017 ga hun ut Blank Out, sin andre utgivelse under eget navn og ble for den nominert til Spellemannprisen 2017 i klassen jazz._NEWLINE_Ellen Andrea Wang har ellers samarbeidet med musikere som Marilyn Mazur, Dominic Miller, Bugge Wesseltoft, Kringkastingsorkesteret, Didier Lockwood, Hanna Paulsberg, Rohey Taalah, Noa, Nils Landgren, Mathias Eick, Stian Carstensen, Ola Kvernberg, Jon Balke, Tore Brunborg, Magne Furuholmen og Palle Mikkelborg. Hun har siden 2013 v\xc3\xa6rt medlem av jazztrioen GURLS.'